PATVIRTINTA

Informatikos ir ryšių departamento prie Lietuvos Respublikos vidaus reikalų ministerijos direktoriaus

2020 m. rugpjūčio 13 d. įsakymu Nr. 5V-85

**Nusikalstamumo statistinės informacijos rengimo metodika**

**I SKYRIUS**

**BENDROSIOS NUOSTATOS**

1. Nusikalstamumo statistinės informacijos rengimo metodikoje (toliau – Metodika) pateikiama informacija apie nusikalstamumo statistinės informacijos rengimo (toliau – statistinės informacijos rengimas) organizavimą ir atlikimą. Metodikoje paaiškinamas statistinės informacijos rengimo tikslas, pateikiamos pagrindinių vartojamų sąvokų apibrėžtys, teisinis pagrindas, taikomi klasifikatoriai, aprašomi taikomi metodai, statistinių duomenų apdorojimas, statistinių rodiklių skaičiavimas, statistinės informacijos teikimas vartotojams.

2. Nusikalstamumo statistinė informacija rengiama nuo 1993 m. pagal senąjį Lietuvos Respublikos baudžiamąjį kodeksą ir senąjį Lietuvos Respublikos baudžiamojo proceso kodeksą, nuo 2003 m. – pagal naująjį Lietuvos Respublikos baudžiamąjį kodeksą (toliau – Baudžiamasis kodeksas) ir naująjį Lietuvos Respublikos baudžiamojo proceso kodeksą (toliau – Baudžiamojo proceso kodeksas).

**II SKYRIUS**

**TIKSLAS**

3. Statistinės informacijos rengimo tikslas – rengti ir skelbti statistinę informaciją apie užregistruotas nusikalstamas veikas (nusikaltimus ir baudžiamuosius nusižengimus) (toliau – nusikalstamos veikos), ištirtas nusikalstamas veikas, užregistruotus asmenis, įtariamus (kaltinamus) nusikalstamų veikų padarymu, ir užregistruotus asmenis, nukentėjusius nuo nusikalstamų veikų.

4. Statistinė informacija reikalinga nusikalstamumo analizei atlikti, organizuojant nusikalstamumo prevenciją, nusikalstamumo stebėsenos programoms vykdyti, mokslininkams, studentams tyrimų analizei atlikti ir kt.

5. Pagrindiniai statistinės informacijos vartotojai yra valstybės ir savivaldybių institucijos ir įstaigos, Europos Sąjungos statistikos tarnyba (Eurostat), Jungtinių Tautų Narkotikų kontrolės ir nusikalstamumo prevencijos biuras (UNODC) ir kitos tarptautinės organizacijos, žiniasklaida, verslo ir mokslo atstovai, studentai.

6. Tiriamasis laikotarpis – kalendoriniai metai, mėnuo.

**III SKYRIUS**

**PAGRINDINĖS SĄVOKOS**

7. Pagrindinės vartojamos sąvokos:

7.1. **Baudžiamasis nusižengimas –** pavojinga ir Baudžiamajame kodekse uždrausta veika (veikimas ar neveikimas), už kurią numatyta bausmė, nesusijusi su laisvės atėmimu, išskyrus areštą;

7.2. **Ištirtos nusikalstamos veikos** – nusikalstamos veikos, numatytos Baudžiamajame kodekse, dėl kurių, atlikus ikiteisminį tyrimą, priimtas procesinis sprendimas dėl ikiteisminio tyrimo pabaigos vadovaujantis Baudžiamojo proceso kodeksu;

7.3. **Nusikaltimas –** pavojinga ir Baudžiamajame kodekse uždrausta veika (veikimas ar neveikimas), už kurią numatyta laisvės atėmimo bausmė;

7.4. **Užregistruoti įtariami (kaltinami) asmenys –** asmenys, įtariami (kaltinami) padarius nusikalstamas veikas, dėl kurių yra baigtas ikiteisminis tyrimas;

7.5. **Užregistruoti nukentėję asmenys** –fiziniai asmenys, kuriems nusikalstama veika padarė fizinės, turtinės ar neturtinės žalos, ir juridiniai asmenys, kurie dėl nusikalstamos veikos faktiškai patyrė turtinės ar neturtinės žalos;

7.6. **Užregistruotos nusikalstamos veikos** – nusikalstamos veikos, numatytos Baudžiamajame kodekse, dėl kurių pradėtas, atliekamas ar baigtas ikiteisminis tyrimas.

**IV SKYRIUS**

**TEISINIS PAGRINDAS**

8. Teisės aktai, reglamentuojantys statistinės informacijos rengimą:

8.1. 2012 m. sausio 18 d. Komisijos komunikatas Nr. COM (2011) 713 Europos Parlamentui ir Tarybai Statistinis nusikalstamumo ES vertinimas. 2011–2015 m. statistikos veiksmų planas;

8.2. Lietuvos Respublikos Vyriausybės 2004 m. birželio 8 d. nutarimas Nr. 695 „Dėl statistinės informacijos apie vaikus rodiklių sąrašo patvirtinimo“;

8.3. Nusikalstamų veikų žinybinio registro nuostatai, patvirtinti Lietuvos Respublikos vidaus reikalų ministro 2015 m. rugpjūčio 27 d. įsakymu Nr. 1V- 667 „Dėl Nusikalstamų veikų žinybinio registro reorganizavimo ir Nusikalstamų veikų žinybinio registro nuostatų patvirtinimo“;

8.4. Lietuvos Respublikos vidaus reikalų ministro 2003 m. birželio 30 d. įsakymas Nr. 1V-264 „Dėl Nusikalstamų veikų žinybinio registro objektų pagrindinių statistinių rodiklių formavimo taisyklių patvirtinimo“.

**V SKYRIUS**

**TAIKOMI KLASIFIKATORIAI**

9. Statistinei informacijai rengti taikoma:

9.1. Lietuvos Respublikos administracinių vienetų ir gyvenamųjų vietovių klasifikatorius (LR AVGVK 2018), skelbiamas Oficialiosios statistikos portale osp.stat.gov.lt → Klasifikatoriai;

9.2. Teritorinių statistinių vienetų klasifikatorius (NUTS), skelbiamas Oficialiosios statistikos portale osp.stat.gov.lt → Klasifikatoriai;

9.3. [Baudžiamojo kodekso](https://www.e-tar.lt/portal/lt/legalAct/TAR.2B866DFF7D43/PVblZXCANv) Specialiosios dalies (aktualios redakcijos) straipsniuose nustatytos nusikalstamos veikos;

9.4. Lietuvos Respublikos baudžiamajame kodekse apibrėžtų nusikalstamų veikų ir Tarptautinio nusikaltimų klasifikatoriaus nustatytų kategorijų atitikties klasifikatorius.

**VI SKYRIUS**

**TIRIAMOJI VISUMA (POPULIACIJA), ELEMENTŲ APRĖPTIS, SKAIČIUOJAMI PARAMETRAI**

10. Statistinė informacija apie Lietuvos Respublikos įstaigose, atliekančiose ikiteisminius tyrimus, užregistruotas ir ištirtas nusikalstamas veikas, padarytas Lietuvos Respublikos teritorijoje, užregistruotus asmenis, įtariamus (kaltinamus) padarius nusikalstamas veikas Lietuvos Respublikos teritorijoje, ir nukentėjusius nuo nusikalstamų veikų, padarytų Lietuvos Respublikos teritorijoje, rengiamaNVŽR duomenų pagrindu, vadovaujantis Nusikalstamų veikų žinybinio registro objektų pagrindinių statistinių rodiklių formavimo taisyklėmis.

11. Skaičiuojami šie **statistiniai rodikliai**:

11.1. užregistruotų nusikalstamų veikų skaičius;

11.2. ištirtų nusikalstamų veikų skaičius;

11.3. užregistruotų asmenų, įtariamų (kaltinamų) padarius nusikalstamas veikas, skaičius;

11.4. užregistruotų asmenų, nukentėjusių nuo nusikalstamų veikų, skaičius.

11.5. **Išvestiniai rodikliai:**

11.5.1. užregistruotų nusikalstamų veikų skaičius, tenkantis 100 tūkst. gyventojų;

11.5.2. asmenų, įtariamų (kaltinamų) padarius nusikalstamas veikas, skaičius, tenkantis 100 tūkst. gyventojų;

11.5.3. nepilnamečių, įtariamų (kaltinamų) padarius nusikalstamas veikas, skaičius, tenkantis 100 tūkst. 14–17 metų amžiaus gyventojų.

12. Statistiniai rodikliai grupuojami pagal visus Baudžiamojo kodekso straipsnius, šalyje iš viso, pagal apskritis, savivaldybes, miesto / kaimo gyvenamąsias vietoves, nusikalstamos veikos – pagal užregistruotas, ištirtas, padarytas grupės asmenų, neblaivių asmenų, pakartotinai nusikaltusių asmenų, nepilnamečių asmenų, įtariami (kaltinami) asmenys ir nukentėję asmenys – pagal amžiaus grupes ir lytį. Šie rodikliai skaičiuojami už atitinkamą laikotarpį susumuojant duomenis kas mėnesį nuo ataskaitinių metų pradžios (pvz., užregistruota nusikalstamų veikų per sausio – vasario mėn., per sausio – kovo mėn. ir t. t.).

**VII SKYRIUS**

**TAIKOMI METODAI**

13. Rengiant statistinę informaciją taikomi klasifikavimo, agregavimo ir grupavimo metodai.

**VIII SKYRIUS**

**STATISTINIŲ DUOMENŲ ŠALTINIAI, DUOMENŲ SURINKIMAS IR APDOROJIMAS**

14. Pagrindinis nusikalstamumo statistinių duomenų šaltinis yra NVŽR duomenys.

15. NVŽR duomenys suformuojami iš Integruotos baudžiamojo proceso informacinės sistemos (toliau – IBPS). Duomenis, būtinus statistinei informacijai rengti, į IBPS įveda policijos įstaigų, kitų ikiteisminio tyrimo įstaigų ir prokuratūrų pareigūnai, atliekantys ikiteisminius tyrimus dėl padarytų nusikalstamų veikų, ikiteisminio tyrimo eigoje surašytų proceso veiksmų dokumentų pagrindu apie nusikalstamas veikas, priimtus procesinius sprendimus dėl ikiteisminio tyrimo pabaigos, įtariamus (kaltinamus) nusikalstamų veikų padarymu asmenis ir asmenis, nukentėjusius nuo nusikalstamų veikų, vadovaudamiesi Nusikalstamų veikų žinybinio registro duomenų tvarkymo taisyklėmis, patvirtintomis Lietuvos Respublikos vidaus reikalų ministro 2016 m. spalio 31 d. įsakymu Nr. 1V-776 „Dėl Nusikalstamų veikų žinybinio registro duomenų tvarkymo taisyklių patvirtinimo“. NVŽR duomenų, gautų iš IBPS, pagrindu, pagal statistinių ataskaitų skaičiavimui sukurtus skaičiavimo algoritmus rengiama nusikalstamumo statistinė informacija.

16. Pareigūnai, atliekantys ikiteisminius tyrimus, įrašydami duomenis į IBPS apie nusikalstamas veikas, įtariamus (kaltinamus) ir nukentėjusius asmenis, vadovaudamiesi Nusikalstamų veikų žinybinio registro nuostatais, privalo užtikrinti, kad duomenys būtų teisingi, tikslūs ir išsamūs. IBPS įrašomi duomenys papildomai tikrinami pagal specialiai parengtą loginių klaidų sąrašą. Nustačius IBPS įrašomų duomenų klaidas, nurodytas loginių klaidų sąraše, duomenys turi būti ištaisyti arba papildyti ir perduoti į NVŽR. Nustačius į NVŽR iš IBPS įrašytus nepilnus duomenis, ikiteisminio tyrimo įstaigoms NVŽR duomenų pagrindu suformuojami trūkstamų duomenų masyvai, pagal kuriuos pareigūnai, atliekantys ikiteisminius tyrimus, turi papildyti NVŽR trūkstamais duomenimis, vadovaudamiesi Nusikalstamų veikų žinybinio registro nuostatuose nustatyta tvarka.

**IX SKYRIUS**

**STATISTINIŲ DUOMENŲ IR STATISTINĖS INFORMACIJOS KOKYBĖS UŽTIKRINIMAS**

17. Rengiant statistinę informaciją, atliekamas statistinių duomenų tikrinimas ir tinkamumo patvirtinimas – palyginamos tiriamojo ir ankstesnio laikotarpio statistinių rodiklių reikšmės, tikrinamas statistinių rodiklių tarpusavio suderinamumas, analizuojami statistinių rodiklių loginiai ryšiai. Nustačius statistinių rodiklių netikslumus, aiškinamasi, kokios yra šių netikslumų priežastys, nustatyti netikslumai yra ištaisomi.

18. Paskelbus metinę statistinę informaciją Oficialiosios statistikos portale, atnaujinamas metainformacijos aprašas, kuriame pateikiama informacija apie statistinių rodiklių kokybę pagal šias charakteristikas: reikalingumą, patikimumą, savalaikiškumą ir punktualumą, palyginamumą ir suderinamumą**.**

**X SKYRIUS**

**STATISTINIŲ DUOMENŲ IR STATISTINĖS INFORMACIJOS KONFIDENCIALUMO UŽTIKRINIMAS IR ASMENS DUOMENŲ TVARKYMAS STATISTIKOS TIKSLAIS**

19. Statistinių duomenų konfidencialumas užtikrinamas 2009 m. kovo 11 d. Europos Parlamento ir Tarybos reglamentu (EB) Nr. 223/2009 dėl Europos statistikos, panaikinantis Europos Parlamento ir Tarybos reglamentą (EB, Euratomas) Nr. 1101/2008 dėl konfidencialių statistinių duomenų perdavimo Europos Bendrijų statistikos tarnybai, Tarybos reglamentą (EB) Nr. 322/97 dėl Bendrijos statistikos ir Tarybos sprendimą 89/382/EEB, Euratomas, įsteigiantį Europos Bendrijų statistikos programų komitetą (OL 2009 L 87, p. 164), su paskutiniais pakeitimais, padarytais 2015 m. balandžio 29 d. Europos Parlamento ir Tarybos reglamentu (ES) 2015/759 (OL 2015 L 123, p. 90).

20. Statistinių duomenų ir statistinės informacijos konfidencialumas užtikrinamas vadovaujantis Kai kurių Lietuvos Respublikos vidaus reikalų ministerijos valdomų registrų ir valstybės informacinių sistemų duomenų saugos nuostatais, patvirtintais Lietuvos Respublikos vidaus reikalų ministro 2017 m. gruodžio 22 d. įsakymu Nr. 1V-883 „Dėl Kai kurių Lietuvos Respublikos vidaus reikalų ministerijos valdomų registrų ir valstybės informacinių sistemų duomenų saugos nuostatų patvirtinimo“, ir Kai kurių Lietuvos Respublikos vidaus reikalų ministerijos valdomų registrų ir valstybės informacinių sistemų saugaus elektroninės informacijos tvarkymo taisyklėmis, Kai kurių Lietuvos Respublikos vidaus reikalų ministerijos valdomų registrų ir valstybės informacinių sistemų naudotojų administravimo taisyklėmis ir Kai kurių Lietuvos Respublikos vidaus reikalų ministerijos valdomų registrų ir valstybės informacinių sistemų veiklos tęstinumo valdymo planu, patvirtintais Lietuvos Respublikos vidaus reikalų ministro 2018 m. lapkričio 26 d. įsakymu Nr. 1V-871 „Dėl Kai kurių Lietuvos Respublikos vidaus reikalų ministerijos valdomų registrų ir valstybės informacinių sistemų saugaus elektroninės informacijos tvarkymo taisyklių, naudotojų administravimo taisyklių ir veiklos tęstinumo valdymo plano patvirtinimo“.

21. Asmens duomenų tvarkymo NVŽR tikslas – užtikrinti asmenų, įtariamų (kaltinamų) nusikalstamų veikų padarymu, ir nuo nusikalstamų veikų nukentėjusių asmenų apskaitą, rengti oficialiąsias suvestines statistines ataskaitas apie įtariamus (kaltinamus) nusikalstamų veikų padarymu asmenis ir asmenis, nukentėjusius nuo nusikalstamų veikų.

22. Statistinė informacija skelbiama taip, kad būtų apsaugota nuo tiesioginės ir netiesioginės statistinio vieneto duomenų atskleidimo galimybės.

**XI skyrius**

**Statistinių rodiklių skaičiavimo formulės ir kiti teoriniai paaiškinimai**

23. Agreguoti statistiniai duomenys pateikiami absoliučiais skaičiais. Skaičiuojami šie pagrindiniai statistiniai rodikliai:

23.1.Užregistruotų nusikalstamų veikų skaičius gaunamas suskaičiavus į NVŽR įrašytus duomenis apie nusikalstamas veikas, dėl kurių ikiteisminis tyrimas pradėtas ataskaitiniu laikotarpiu;

23.2.Užregistruotų nusikalstamų veikų skaičius, tenkantis 100 tūkst. gyventojų, *d* skaičiuojamas pagal formulę:

,

čia:

M – užregistruotų nusikalstamų veikų skaičius,

N – vidutinis metinis gyventojų skaičius;

23.3.Ištirtų nusikalstamų veikų skaičius gaunamas suskaičiavus į NVŽR įrašytus duomenis apie nusikalstamas veikas, dėl kurių ikiteisminis tyrimas buvo pradėtas ataskaitiniu laikotarpiu ir iki ataskaitinio laikotarpio, ir dėl kurių ataskaitiniu laikotarpiu buvo priimtas procesinis sprendimas dėl ikiteisminio tyrimo pabaigos;

23.4. Užregistruotų asmenų, įtariamų (kaltinamų) padarius nusikalstamas veikas, skaičius gaunamas suskaičiavus per ataskaitinį laikotarpį į NVŽR įrašytus duomenis apie fizinius ir juridinius asmenis, įtariamus (kaltinamus) nusikalstamų veikų padarymu;

23.5. Užregistruotų nukentėjusių fizinių ir juridinių asmenų skaičius gaunamas suskaičiavus per ataskaitinį laikotarpį į NVŽR įrašytus duomenis apie fizinius asmenis , kuriems nusikalstama veika padarė fizinės, turtinės ar neturtinės žalos, ir juridinius asmenis, dėl nusikalstamos veikos faktiškai patyrusius turtinės ar neturtinės žalos. Jei tas pats asmuo įtariamas (kaltinamas) dėl kelių nusikalstamų veikų padarymo arba tas pats asmuo nukentėjo nuo kelių nusikalstamų veikų, tokie asmenys statistinėse ataskaitose per ataskaitinį laikotarpį skaičiuojami vieną kartą.

**XII SKYRIUS**

**NAUDOJAMOS KOMPIUTERIŲ PROGRAMOS**

24. Statistinei informacijai rengti naudojamas Ci programavimo kalba parašytas specialus statistinių ataskaitų generatorius.

**XIII SKYRIUS**

**Statistinės informacijos sklaida**

25. Statistinė informacija skelbiama:

25.1. kiekvieną mėnesį – Informatikos ir ryšių departamento prie Lietuvos Respublikos vidaus reikalų ministerijos interneto svetainėje: [www.ird.lt](http://www.ird.lt) → Nusikalstamų veikų žinybinis registras → Ataskaitos, 10 dieną ataskaitiniam mėnesiui pasibaigus;

25.2. metinė statistinė informacija – Oficialiosios statistikos portale osp.stat.gov.lt → Gyventojai ir socialinė statistika → Nusikalstamumas ir baudžiamoji teisena → Nusikalstamumas, 60 dieną ataskaitiniams metams pasibaigus.

26. Statistinė informacija teikiama pagal individualias vartotojų užklausas.

27. Statistinė informacija teikiama Europos Sąjungos statistikos tarnybai (Eurostatui), Jungtinių Tautų Narkotikų kontrolės ir nusikalstamumo prevencijos biurui (UNODC) ir kitoms tarptautinėms organizacijoms, pildant jų siunčiamus klausimynus.

**XIV SKYRIUS**

**BAIGIAMOSIOS NUOSTATOS**

28. Pasikeitus Metodikoje nurodytiems teisės aktams, taikomos galiojančios šių teisės aktų redakcijų nuostatos.